Το **Χάσι Μεσαούντ** (αραβικά: حاسي مسعود‎) είναι πόλη στην επαρχία Ουάργκλα, στην ανατολική Αλγερία, 85 χλμ. νοτιοανατολικά της Ουάργκλα. Σύμφωνα με την απογραφή του 2008 είχε πληθυσμό 45.147 κατοίκων, από 40.360 το 1998, και ετήσιο ρυθμό αύξησης του πληθυσμού 1,1%, τον χαμηλότερο στην επαρχία. Πετρέλαιο ανακαλύφθηκε στην περιοχή το 1956 και η σημασία της πόλης έχει αυξηθεί ταχύτατα έκτοτε. Θεωρείται η πρώτη ενεργειακή πόλη της Αλγερίας όπου όλες οι μεγάλες εταιρείες πετρελαίου και φυσικού αερίου έχουν γραφεία και βάσεις. Είναι πόλη διυλιστηρίων πετρελαίου που ονομάστηκε από την πρώτη πετρελαιοπηγή που βρέθηκε στην περιοχή. Μία πετρελαιοπηγή, που διανοίχθηκε το 1917, βρίσκεται στην πλευρά του αεροδρομίου της πόλης. Σήμερα υπάρχουν πάνω από 800 πετρελαιοπηγές σε ακτίνα 25 χλμ. από την πόλη.

Ιστορία
-------

Η ιστορική πετρελαιοπηγή Χάσι Μεσαούντ
Το όνομα Χάσι Μεσαούντ σημαίνει «πετρελαιοπηγή του Μεσαούντ» στα αραβικά, η οποία πήρε το όνομά της από τον Μεσαούντ Ρουαμπέχ, εκσκαφέα πετρελαιοπηγών της περιοχής. Πριν από την ανακάλυψη του πετρελαίου στην περιοχή, η περιοχή δεν ήταν πυκνοκατοικημένη. Μετά την ανακάλυψη πετρελαίου στην περιοχή τη δεκαετία του 1950 οι Γάλλοι κατασκεύασαν δύο πετρελαϊκές βάσεις. Μετά την εθνικοποίηση του πετρελαίου και του φυσικού αερίου στις αρχές της δεκαετίας του '70, οι βάσεις έγιναν ιδιοκτησία της Sonatrach (εθνική εταιρεία πετρελαίου και φυσικού αερίου).

Το 1984, και μετά από μια νέα διοικητική μεταρρύθμιση, το Χάσι Μεσαούντ έγινε δήμος (τοπικό διαμέρισμα) με τοπικό συμβούλιο. Μετά την ημερομηνία αυτή οι άνθρωποι άρχισαν να κατοικούν στην πόλη ανεξάρτητα. Η Sonatrach τοποθέτησε περίπου 2.000 προκατασκευασμένες κατοικίες. Πλέον η πόλη διαθέτει αρκετές βάσεις για τις εταιρείες πετρελαίου και φυσικού αερίου, όπου εργάζονται και ζουν Αλγερινοί και αλλοδαποί. Από το 2008, το Χάσι Μεσαούντ διαθέτει πετρελαϊκό κοίτασμα με εκτιμώμενα αποθέματα 8 δισεκατομμυρίων βαρελιών και το κοίτασμα Hassi R ̓Mel έχει υπολογισμένα αποθέματα 50 τρισεκατομμυρίων κυβικών μέτρων φυσικού αερίου και 2 δισεκατομμύρια βαρέλια αργού πετρελαίου.

### Επίθεση εναντίον γυναικών

Το 2010 η Διεθνής Αμνηστία ανέφερε ότι επιθέσεις όχλου εναντίον γυναικών που κατηγορήθηκαν ότι ήταν πόρνες έλαβαν χώρα στο Χάσι Μεσαούντ. Σύμφωνα με τη Διεθνή Αμνηστία, υπάρχουν αναφορές ότι «ορισμένες γυναίκες είχαν υποστεί σεξουαλική κακοποίηση» και αποτελούσαν στόχο όχι μόνο επειδή ήταν γυναίκες, αλλά επειδή ζούσαν μόνες τους και ήταν οικονομικά ανεξάρτητες».

Κλίμα
-----

Το Χάσι Μεσαούντ έχει θερμό ερημικό κλίμα (Κλιματική ταξινόμηση Κέππεν *BWh*) με μεγάλης διάρκειας, εξαιρετικά θερμά καλοκαίρια και βραχείς, ζεστούς χειμώνες και λίγες βροχοπτώσεις όλο τον χρόνο. 

Οι αμμοθύελλες είναι συνηθισμένο φαινόμενο πριν το καλοκαίρι (από τον Μάρτιο έως τον Ιούνιο), με διάρκεια από 6 ώρες έως 4 ημέρες. Αυτές οι θύελλες ποικίλλουν ως προς την έντασή τους, αλλά γενικά αποτρέπουν οποιαδήποτε δραστηριότητα σε εξωτερικούς χώρους και η οδήγηση γίνεται πολύ επικίνδυνη.

| Κλιματικά δεδομένα Χάσι Μεσαούντ |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Μέση Μέγιστη °C (°F) | 17.4 | 21(70) | 24(75) | 28.8 | 33.2 | 39.5 | 41.5 | 41.5 | 36.7 | 30.5 | 22.9 | 18.3 | 29,61 |
| Μέση Ελάχιστη °C (°F) | 5.2 | 7.6 | 10.7 | 14.8 | 19.6 | 25.2 | 26.5 | 26.6 | 23.2 | 17.4 | 10.6 | 6.3 | 16,14 |
| Υετός mm (ίντσες) | 7 | 4,4 | 7,9 | 3,7 | 2,3 | 0,9 | 0,8 | 0,8 | 1,9 | 4,8 | 4,9 | 4,4 | 43,8 |
| % υγρασίας | 59.7 | 48.7 | 39.7 | 34.5 | 30.1 | 25.4 | 22.9 | 25.1 | 34.6 | 44.4 | 52.3 | 60.0 | 39,78 |
| *Πηγή #1: NOAA (1962–1990)* |
| *Πηγή #2: climatebase.ru (ακραίες τιμές, υγρασία)* |

Μεταφορές
---------

Η πόλη διαθέτει σταθμό λεωφορείων και ταξί που εξυπηρετεί όλες τις μεγάλες πόλεις της χώρας. Εξυπηρετείται από το αεροδρόμιο Ουέντ Ιραρά, που βρίσκεται 8,5 χλμ. νοτιοανατολικά του κέντρου της πόλης. Το Χάσι Μεσαούντ βρίσκεται στην εθνική οδό N3 μεταξύ Τουγκούρτ και Μπίσκρα στα βόρεια και Ιλιζί και Ντζανέτ στα νότια. Στα βόρεια της πόλης, το N49 διακλαδίζεται στη Ν3 προς τα δυτικά, συνδέοντας το με την Ουάργκλα.

Γεωλογία
--------

Το κοίτασμα Χάσι Μεσαούντ είναι δεξαμενή καμβριανού ψαμμίτη πάχους 270 μέτρων σε θόλο 3300 μ. βάθος και 1300 χλμ2 στην περιοχή της δομικής λεκάνης του Ουέντ Μυά. Η κορυφή του θόλου χαρακτηρίζεται από ασυμβατότητα στη βάση των τριαδικών, μεσοζωικών ιζημάτων που αποτελούνται από αλάτι, ανυδρίτη, σχιστόλιθο, ασβεστόλιθο, δολομίτη και μάργα, τα οποία επικαλύπτονται από μιο-πλειόκαινο ψαμμίτη.

Παραπομπές
----------

1. ↑  «Hassi Messaoud - citypopulation.de». Ανακτήθηκε στις 8  Νοεμβρίου 2019.
2. ↑  Ham, Anthony· Luckham, Nana (2007). *Algeria*. London: Lonely Planet. σελ. 178. ISBN 978-1-74179-099-3.
3. ↑  «Wilaya d'Ouargla : répartition de la population résidente des ménages ordinaires et collectifs, selon la commune de résidence et la dispersion» (PDF). Αρχειοθετήθηκε από το πρωτότυπο (PDF) στις 23 Μαΐου 2013. Ανακτήθηκε στις 8 Νοεμβρίου 2019.
4. ↑  «Algeria Communes». Statoids. Ανακτήθηκε στις 8 Νοεμβρίου 2019.
5. ↑  «Hassi Messaoud | oil field, Algeria». *Encyclopedia Britannica* (στα Αγγλικά). Ανακτήθηκε στις 8 Νοεμβρίου 2019.
6. ↑  Salazar, Ken (2010). *Minerals Yearbook*. Washington: Bureau of Mines. σελ. 66.
7. ↑  Schlüter, Thomas (2008). *Geological Atlas of Africa*. Berlin: Springer. σελ. 36. ISBN 978-3-540-76373-4.
8. ↑  «Algerian authorities must investigate and stop attacks against women». Amnesty International. Αρχειοθετήθηκε από το πρωτότυπο στις 3 Σεπτεμβρίου 2011. Ανακτήθηκε στις 8 Νοεμβρίου 2019.
9. ↑  «Climate Normals for Hassi Messaoud». Ανακτήθηκε στις 8 Νοεμβρίου 2019.
10. ↑  «Hassi Messaoud, Algeria». Climatebase.ru. Ανακτήθηκε στις 8 Νοεμβρίου 2019.
11. ↑  Balducchi, A. Pommier, G. 1970, "Cambrian Oil Field of Hassi Messaoud, Algeria", *AAPG Memoir* 14: Geology of Giant Petroleum Fields, Tulsa: AAPG, σσ. 477-478.
12. ↑  Balducchi, A. Pommier, G. 1970, "Cambrian Oil Field of Hassi Messaoud, Algeria", *AAPG Memoir* 14: Geology of Giant Petroleum Fields, Tulsa: AAPG, σσ. 477, 480-482.

Εξωτερικοί σύνδεσμοι
--------------------

* Πολυμέσα σχετικά με το θέμα  Hassi Messaoud στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 150445461
* LCCN: no2004002556
* SUDOC: 190910879
* BNF: cb15096350j (data)

 |

 |